TEST: Segway Navimow X350

Der er noget ganske tilfredsstillende ved at pakke et produkt ud, hvor man allerede fra start fornemmer kvaliteten. Netop denne fornemmelse fik jeg da jeg hev Segway Navimow X350 ud af kassen. Selve konstruktionen fremstår robust og gennemtænkt. Materialerne virker solide, samlingerne stramme, og designet balancerer godt mellem funktionalitet og elegance (Og ja, jeg ved det – en robotstøvsuger er ikke elegant, men af en robotplæneklipper at være er det altså meget tæt på i dette tilfælde!). Navimow X350 er konstrueret til at håndtere plæner på op til 5.000 m², men det mest markante ved den er fraværet af de traditionelle afgrænsningskabler. I stedet navigerer den via GPS og kunstig intelligens, hvilket alene adskiller den markant fra mange andre robotplæneklippere. Den er til gengæld oppe imod eksempelvis Dreames A2, som er en meget værdig konkurrent. Navimow X350 er næsten 10.000 kr. dyrere, så spørgsmålet er om den også er meget bedre.

Design og holdbarhed

Designet er, som robotstøvsugere er flest. En stor skærm på oversiden skiller sig dog lidt ud – den kan kommunikere simple beskeder og du må så til appen for at se nærmere på, hvad der foregår. Det er fint til advarsler og til at fortælle, hvad der sker lige nu.

Navimow X350 er ikke helt vandtæt, men så godt som. Den er iP66 certificeret, hvilket som minimum betyder, at den kan overleve selv den kraftigste byge – eller for den sags skyld en gedigen sandstorm, skulle en sådan komme forbi. Den virker generelt rigtigt solid på stort set alle måder.

På fronten og siderne af Navimow X350 er der tre kameraer der hele tiden holder øje med omgivelserne. På den måde kan den undgå forhindringer som måtte være kommet til efter opsætningen. Den kan genkende en lang række objekter – også levende dyr – som den i øvrigt undgår behændigt.

Installation og opsætning

Installationen begynder med opsætning af ladestationen. Eftersom Navimow X350 arbejder med GPS-positionering, er det vigtigt at placere ladestationen med frit udsyn til himlen. Det må ikke være nærmere end to meter fra bygninger, hvilket kan give udfordringer i små haver. Jeg valgte at placere stationen centralt i haven, tæt ved et rhododendron-bed, hvor der både var stikkontakt og fri adgang til himlen.

Opsætningen gik herefter relativt gnidningsfrit. Den medfølgende app fandt hurtigt maskinen via Bluetooth og WiFi, og installationsguiden førte mig sikkert gennem processen. Appens interface er enkelt og intuitivt, og alle trin i opsætningen er tydeligt forklaret.

Kortlægning og første brug

Inden Navimow X350 kan påbegynde arbejdet, skal den kortlægge haven. Her tilbyder Segway to muligheder: automatisk kortlægning, hvor robotten selv bevæger sig rundt, eller manuel kortlægning, hvor man via appen styrer maskinen, nærmest som en fjernstyret bil.

Jeg valgte manuel kortlægning, simpelthen for at være 100% sikker på, at det blev gjort præcist. Det er overraskende nemt og faktisk ret underholdende at styre maskinen rundt i haven. Efter få minutters kørsel havde jeg optegnet grænsen for arbejdsområdet. Herefter kan man i appen markere no-go-zoner som blomsterbede, damme eller områder med højt græs.

I min test valgte jeg at lade maskinen selv identificere forhindringer via kamera og AI. Overraskende nok undgik den disse områder effektivt, selv uden manuelle afmærkninger. Den reagerede sikkert og undgik både havemøbler og småtræer.

Terrænhåndtering og klippekvalitet

Min have er ujævn med små buler og huller, som gennem årene er opstået naturligt. Under den første kørsel satte maskinen sig enkelte gange fast i de dybeste huller, men imponerende nok klarede den ofte selv at komme fri uden hjælp.

Maskinen klipper effektivt og varierer automatisk sin køreretning. Dette mindsker dannelsen af klippespor, hvilket er et stort plus, hvis man går op i plænens udseende. Klipperesultatet er generelt jævnt og flot, og græsset fremstod ensartet efter få kørsler. Man kan selvfølgelig også gå all in på at få mønstre i plænen, og her kan man lave selv de mest avancerede af slagsen – skulle man have den type lyster.

En fordel ved Navimow X350 er, at den klipper hyppigt og i små mængder – såkaldt bioklip. Det er skånsomt for plænen og betyder, at græsresterne fungerer som naturlig gødning. Det anbefales dog stadig at køre med regelmæssig klipning for at opnå det bedste resultat. Generelt betyder det, at der ikke ligger store klumper græs som hunden så efterfølgende kan slæbe med indenfor – hvilket er et kæmpe plus.

GPS enheden skal placeres centralt i haven – men det er ret let at gå til

Hunden er ikke bange for X350, og det behøver den heller ikke være

Et stort display viser alt fra opdateringer til problemer

Brugervenlighed og funktioner

Fra start til slut efterlader Segway Navimow X350 et indtryk af en gennemtænkt og brugervenlig maskine. Den har en overskuelig skærm, og menuerne er lette at navigere i. Betjeningen sker primært via appen, som er logisk opbygget med hurtig adgang til de vigtigste funktioner.

Maskinen reagerer hurtigt på ændringer i indstillinger og zoner. Det er nemt at justere klippeområdet, indstille arbejdstider og tilpasse klippehøjden. Kommunikation mellem app og maskine er stabil og fungerer uden nævneværdige forsinkelser.

Eneste reelle kritikpunkt i forhold til brugervenligheden er de medfølgende instruktionsvideoer. De fremstod overfladiske og var så korte, at de ikke gav meget værdi. Til gengæld er den skriftlige manual grundig og velformuleret, og den anbefales klart at gennemlæse før første brug. (Ja, jeg ved det godt, rigtige mænd læser ikke manualer – men med en maskine der koster ca. 30.000 føler jeg dog, det kan være en ganske udmærket ide at sætte sig grundigt ind i, hvordan den fungerer.)

Mangler det sidste

Selvom Segway Navimow X350 fungerer imponerende, er der stadig rum for forbedringer. Et oplagt område er brugen af de indbyggede kameraer. Maskinen er allerede udstyret med avancerede sensorer og kameraer, og det virker nærliggende at udnytte dette til overvågning.

Flere robotstøvsugere tilbyder i dag live video-overførsel til telefonen. En tilsvarende funktion i Navimow kunne give brugeren mulighed for at følge klipningen i realtid eller kontrollere haven, mens man er væk hjemmefra. Det ville også tilføje en ekstra dimension af sikkerhed.

Et andet punkt er opladningshastigheden. Selvom den nuværende opladningstid er acceptabel, kunne hurtigere opladning øge fleksibiliteten, så maskinen hurtigere kan genoptage arbejdet efter at være løbet tør. Det er dog kun et issue i ganske store haver da batterilevetiden er ganske imponerende i sig selv.

Konklusion

Segway Navimow X350 er en avanceret robotplæneklipper, der skiller sig ud på flere måder. Kvalitetsfornemmelsen er høj, og produktet virker robust og holdbart fra første øjekast. Den vigtigste styrke er dog navigationen uden afgrænsningskabler, som gør installationen enkel og fleksibel.

Klippekvaliteten er i top, og robotten klarer både ujævnt terræn og forhindringer med imponerende sikkherhed. Appen og betjeningen er intuitiv, og maskinen er let at tilpasse til individuelle behov.

Der er stadig små forbedringsmuligheder, særligt inden for overvågning og opladning. Men samlet set leverer Navimow X350 en overbevisende og effektiv løsning for dem, der ønsker en kabelfri robotplæneklipper med højteknologiske funktioner. Den placerer sig klart i den øverste ende af markedet og vil tiltale både teknikinteresserede og haveejere, der sætter pris på komfort og kvalitet. Høj pris, godt nok, for med en pris på omkring 30.000 kr. skal man virkelig have brug for det store areal, Navimow X350 kan klippe. Når den er til at få omkring 10.000 kr. billigere vil det derimod være et aldeles glimrende bud på en high end robotplæneklipper.

Du kan læse mere om Segway Navimow X3 serien her.